Prutpot van kunste op Despatch gehou | News24
Prutpot van kunste op Despatch gehou
=Hier is enkele van die Despatch Kunsfees deelnemers van die verskillende skole op die dorp. Van links is Johandré van Zyl, Harmony Absalom, Michaela Foxcroft, Lynique Deyzel, Elmie Stassen, Raylene Smith, Kelly Oosthuizen en Heide-Marié Fourie. Foto: VERSKAF
Die droom van ‘n groot gees in plaaslike kultuurkringe en die destydse stigter van die Despatch Kunsfees, wyle Apie Rossouw, was om op eie bodem ‘n kulturele prutpot vir die kunste te skep. Dié droom van hom is bewaarheid.
Despatch Kunsfees het oor die jare gegroei tot ‘n platform, waar jeug van regoor die Oos-Kaap, die uitvoerende en skeppende kunste kom vier en ter selfdertyd hul Godgegewe talente deel en ontwikkel.
Dit is weer tyd vir dié tweejaarlikse Despatch Kunsfees, wat vanaf 9 tot 13 Mei op die dorp aangebied word. Deelnemers van so ver as Graaff-Reinet, Joubertina en Gamtoosvallei het reeds ingeskryf. Plaaslik is leerders van verskeie skole in die Nelson Mandela Metropool slaggereed om hul merk in die kunswêreld te maak.
Kategorieë en beoordelaars
Daar is sewe afdelings van deelname naamlik voordrag, vokaal, klavier, blaas- en strykinstrumente, kuns, fotografie asook dans.
Vanjaar se beoordelaars is dr. Erika Bothma (klavier), dr. Erna Cloete (blaas- & strykinstrumente), dr. Francois Zietsmann (vokaal), Marelize Marx (danse), Marlene Pieterse & Anneke Groenewald (voordrag), Anneke Basson (fotografie) en Llise Dodd (beeldende kunste).
Die onderskeie kategorieë word by verskillende skole op die dorp aangebied. Deelnemers in voordrag gaan by Laerskool Sonop optree, vokaal by Hoërskool Despatch, klavier & dans is by Laerskool Frans Conradie, ander Instrumente by Laerskool Susannah Fourie en die kuns- & fotografie-uitstalling word by Hoërskool Despatch gehou.
Toegang tot die verskillende platforms om die jong talent in aksie te sien is gratis en kuns- en musiekliefhebbers word uitgenooi om te kom kyk en luister.
Prestige-aand vir uitblinkers
Na afloop van die Kunsfees word ‘n Prestige-aand aangebied waar van die uitstaande deelnemers gaan optree. Dit word by Laerskool Frans Conradie gehou, waar Rossouw (stigter van die Kunsfees) dié skool se eerste skoolhoof was. Tydens die Prestige-aand op 25 Mei om 18:30, sal daar toekennings gemaak word aan uitblinkers in elke kategorie. Toegang is R20 per persoon.
Vir verdere inligting bel Tanya Gerber by 084 919 5309. (-Heilie Combrinck)